FNLA
FNLA, Frente Nacional de Libertação de Angola, Angolas nationale befrielsesfront, grundlagt i 1962 af Holden Roberto til bekæmpelse af det portugisiske kolonistyre i Angola. FNLA førte guerillakrig i det nordlige Angola og modtog støtte fra bl.a. Zaire (det nuv. Demokratiske Republik Congo), Kina og USA. Organisationen led nederlag til det marxistiske MPLA, der overtog magten i det selvstændige Angola i 1976, hvorefter FNLA mistede sin betydning, og Roberto gik i eksil.